KIRJALLINEN KYSYMYS E-2390/99 esittäjä(t): Mogens Camre (UEN) komissiolle. Telakkateollisuus ‐ Etelä-Korean valtion tukema polkumyynti ‐ neuvoston asetus 1540/98.



Virallinen lehti nro 219 E , 01/08/2000 s. 0154 - 0155



KIRJALLINEN KYSYMYS E-2390/99 esittäjä(t): Mogens Camre (UEN) komissiolle (16. joulukuuta 1999) Aihe: Telakkateollisuus Etelä-Korean valtion tukema polkumyynti neuvoston asetus 1540/98 Komissio esitti 5. lokakuuta neuvostolle kertomuksen maailman telakkateollisuuden tilanteesta ja neuvoston asetuksesta 1540/98(1). Kertomuksesta käy ilmi, että Etelä-Korean telakkateollisuus aiheuttaa Euroopan telakkateollisuudelle vakavia ongelmia epäoikeudenmukaisen kilpailun vuoksi. Etelä-Korean telakat myyvät laivoja tappiolliseen hintaan, eikä kukaan ole tähän mennessä voinut estää tätä. Teollisuusasioita käsittelevä neuvosto kehotti 9. marraskuuta 1999 komissiota täyttämään sillä neuvoston asetuksen 1540/98 12 artiklan mukaisesti olevat velvollisuudet. Neuvosto totesi johtopäätöksenään, että Euroopan telakkateollisuus on kärsinyt vahinkoja Etelä-Korean politiikan vuoksi. Tällaisessa tilanteessa komissio velvoitetaan 12 artiklassa esittämään neuvostolle ehdotus, joka sisältää toimenpiteitä ongelman ratkaisemiseksi. On mahdotonta hyväksyä sitä, että eurooppalaisilla telakoilla ei ole mahdollisuutta reiluun kilpailuun ja että monien niistä on suljettava ovensa. Eurooppalaiset telakkatyöläiset joutuvat työttömiksi ja omistajille aiheutuu suuria tappioita. Tämä ei aiheudu Euroopan telakkateollisuuden tehokkuuden tai ammattitaidon puutteesta, vaan siitä, että Etelä-Korean telakat voivat julkisen tuen turvin määritellä hintoja, jotka alittavat tuotantokustannukset. Mitä komissio aikoo tehdä lopettaakseen tämän epäreilun kilpailun, jota Etelä-Korean telakkateollisuus kohdistaa eurooppalaisiin telakoihin? Mitkä muut teollisuudenalat ovat todenneet, että niillä on vaikeuksia Etelä-Korean epäreilun kilpailun vuoksi? (1) EYVL L 202, 18.7.1998, s. 1. Pascal Lamyn komission puolesta antama vastaus (22. joulukuuta 1999) Komissio on arvoisan parlamentin jäsenen tavoin huolissaan maailman telakkateollisuuden tilasta ja korealaisten telakoiden aggressiivisen kilpailun lukuisille yhteisön telakoille aiheuttamista vaikeuksista. Teollisuusneuvosto pyysi 9. marraskuuta 1999 komissiota ryhtymään tiettyihin toimiin alalla todettujen epäoikeudenmukaisten käytäntöjen lopettamiseksi. Tätä varten komissio aloittaa kahdenvälisen vuoropuhelun (jossa ovat mukana teollisuus ja hallitus) Korean kanssa näiden ongelmien ratkaisemiseksi. Ensimmäinen tällainen kokous pidettiin Pariisissa 14. joulukuuta 1999 taloudellisen yhteistyön ja kehityksen järjestö OECD:n telakkateollisuutta käsittelevän työryhmän numero 6 kokouksen yhteydessä. Perinteiset kaupan suojautumiskeinot, vientitukien ja polkumyynnin vastaiset tullit, eivät sovellu alalle, koska laivoja ei tosiasiassa tuoda. Silti komissio tutkii vakavasti vientitukien vastaisten toimien mahdollisuutta Maailman kauppajärjestön (WTO) monenkeskisten määräysten nojalla Korean menettelyjen kyseenalaistamiseksi. Euroopan teollisuus puolestaan kerää tarvittavia todisteita voidakseen jättää komissiolle nopeasti valituksen kaupan esteistä annetun asetuksen nojalla. Komissio antaa seuraavassa teollisuusneuvoston kokouksessa seurantakertomuksen, jonka avulla yhteisö voi päättää, tarvitaanko tämän ongelman ratkaisemiseen mahdollisesti muita keinoja. Monet yhteisön tuotannonalat ovat kokeneet Korean ja muiden Aasian maiden kilpailun lisääntyneen näiden maiden talouskriisin ja sitä seuranneiden valuuttojen devalvoinnin vuoksi. Komissio on saanut valituksia väitetystä polkumyynnistä tai vientituesta joissakin näistä tapauksista. Jos valitukset ovat sisältäneet riittävästi alustavaa näyttöä, ne on asiaankuuluvan yhteisön lainsäädännön mukaisesti tutkittu ja tarvittaessa otettu käyttöön toimenpiteitä.